Al Haram Al Sharif

Di tengah-tengah Kota Baitulmuqaddis terdapatnya Al Haram Al Sharif (, ,  atau Noble Sanctuary) yang terdiri daripada air terjun, taman-taman, bangunan-bangunan, dan kubah-kubah. Di selatan Al Haram Al Sharif terdapatnya Masjid Al Aqsa dan di tengah terdapatnya Kubah Al-Sakhrah yang paling dikagumi reka bentuknya. Keseluruhan kawasan ini dianggap sebagai Masjidil Aqsa dan merupakan satu perenam daripada Kota Baitulmuqaddis yang mempunyai tembok. 

Perlu diingatkan bahawa Al Haram Al Sharif ialah Masjid Al-Aqsa Al Haram Al Sharif manakala Masjid Al Aqsa yang ada di Al Haram Al Sharif ialah masjid yang dibina kemudian dan bukan Masjidil Aqsa yang disebut semasa Peristiwa Israk Mikraj Nabi Muhammad s.a.w. tetapi ialah bangunan yang terdapat di dalam Masjidil Aqsa dan diberi nama yang serupa.

Al Haram Al Sharif merupakan tempat suci Islam yang ketiga dan tempat paling suci bagi orang Yahudi kerana dikatakan di situ pernah terdirinya Kuil Bukit mereka.

Kunjungan kontroversi Ariel Sharon ke Al Haram Al Sharif pada 28 September 2000 menyebabkan rakyat Palestin melancarkan Intifada terhadap Israel.

Sejarah 

Keindahan dan kecantikan Al Haram Al Sharif di Baitulmuqaddis menarik ribuan pelancong daripada pelbagai agama mengunjunginya setiap tahun.  Kebanyakan orang bukan Islam percaya ia merupakan bekas tapak Kuil Solomon (Solomon ialah Nabi Sulaiman a.s.''') yang dimusnahkan oleh Nebuchadnezzar dari Babylon pada tahun 586 SM, atau tapak Kuil Kedua yang dimusnahkan oleh Empayar Rom pada tahun 70 masihi.

Bagi orang Muslim di seluruh dunia, kawasan ini mempunyai keistimewaannya yang tersendiri kerana ia adalah kawasan berlakunya Israk Mikraj yang mana Nabi Muhammad s.a.w. menerima perintah solat lima waktu sehari semalam dan juga sebagai kiblat pertama umat Islam.

 Israk Mikraj 
Pada tahun kesembilan misi Rasulullah s.a.w., lebih kurang tahun 620 masihi, Nabi Muhammad berjaga pada waktu malam untuk melakukan ibadah di Masjidil Haram, Makkah. Selepas beribadat, baginda tertidur seketika dekat Kaabah. Malaikat Jibril datang mengejutkan Rasulullah daripada tidur dan membawa baginda ke hujung Masjidil Haram. Menanti mereka ialah sejenis makhluk yang bernama Al Buraq. Rasulullah kemudiannya menaiki Al Buraq yang kemudian membawa baginda ke Masjidil Aqsa di Baitulmuqaddis dalam sekelip mata.

Apabila tiba di Baitulmuqaddis, Rasulullah turun daripada Al Buraq dan bersembahyang dekat sebuah batu. Nabi Ibrahim a.s, Nabi Musa a.s, Nabi Isa a.s dan nabi-nabi yang lain berkumpul bersama dan bersolat bersama-sama baginda. Nabi Muhammad s.a.w. dipersembahkan semangkuk arak dan semangkuk susu. Rasulullah s.a.w. memilih susu. Malaikat Jibril a.s kemudiannya berkata "Ternyata engkau telah memilih ajaran yang sebenar''". Rasulullah kemudiannya naik ke langit untuk menerima perintah menunaikan solat kepada umat Islam.

Penaklukan Baitulmuqaddis 

Pada tahun 638 masihi, selepas beberapa tahun kewafatan Nabi Muhammad s.a.w., tentera Islam mengepung Baitulmuqaddis. Ketua Gereja Baitulmuqaddis, Sophronius, menyerahkan kota itu selepas kepungan yang singkat. Cuma terdapat satu syarat iaitu perbincangan mengenai penyerahan itu mestilah menerusi Khalifah Saidina Umar Al Khatab sendiri, khalifah kedua Islam.

Saidina Umar memasuki Baitulmuqaddis dengan berjalan. Tidak ada pertumpahan darah dan tidak ada pembunuhan oleh tentera Islam. Sesiapa yang ingin meninggalkan Baitulmuqaddis dengan segala harta benda mereka, dibenarkan berbuat demikian. Sesiapa yang ingin terus tinggal dijamin keselamatan nyawa, harta benda, dan tempat beribadat mereka. Semua ini terkandung dalam Perjanjian Umariyya.

Buat pertama kalinya Baitulmuqaddis terselamat daripada bermandi darah. Mengikut cerita, Saidina Umar kemudiannya menemani Sophronious ke Gereja Makam Suci yang mana Saidina Umar ditawarkan bersolat di dalamnya. Saidina umar menolak takut akan timbulnya syak wasangka yang dapat menjejaskan penggunaan gereja itu sebagai tempat beribadat penganut Kristian. Saidina Umar sebaliknya menunaikan solat di sebelah selatan gereja tersebut yang kini merupakan tapak Masjid Umar di Baitulmuqaddis.

Saidina Umar kemudiannya meminta supaya dibawa ke tempat Masjidil Aqsa dengan ditemani beratus-ratus orang Islam. Saidina Umar mendapati tempat itu dipenuhi dengan habuk dan sampah sarap. Saidina Umar terus mengarahkan supaya tempat itu dibersihkan dengan serta merta. Sebuah masjid yang diperbuat daripada kayu kemudiannya didirikan pada masa Saidina Umar di sebelah paling selatan Al Haram Al Sharif.

Lokasi tempat istimewa Al Haram Al Sharif 
Kepentingan Masjdil Aqsa di dalam Islam dapat ditunjukkan melalui struktur-struktur lain yang mengelilingi Kubah Al-Sakhrah dan Masjid Al Aqsa. Pembinaan struktur-struktur ini mengindahkan lagi kawasan Al Haram Al Sharif.

Muzium Islam 

Koleksi Al Quran yang lengkap dan seramik Islam. Di samping itu koleksi duit syiling dan tembikar bersama-sama senapang, pedang dan pisau di muzium tertua di Baitulmuqaddis ini.

Pintu-pintu di Al Haram Al Sharif 
 Bab al-Maghribah- Pintu ini menuju ke penempatan orang Maghribi. Kawasan ini dimusnahkan oleh Israel pada tahun 1967 dan penduduknya menjadi pelarian. Kawasan ini sekarang hanya boleh diakses oleh orang Yahudi yang mana sekarang mereka membina sebuah plaza.
 Bab al-Silsilah.
 Bab as-Salaam
 Bab al-Matarah
 Bab al-Qattanin 
 Bab al-Hadid
 Bab al-Nazer- Pintu majlis. Pihak Awqaf yang menguruskan Al Haram Al Sharif mempunyai sebuah pejabat di luar pintu ini.
 Bab al-Atim 
 Bab al-Hittah
 Bab al-Asbat
 Bab al-Zahabi- Imam al Ghazali dikatakan mengajar di perkarangan pintu ini. Masyarakat Kristian percaya bahawa Nabi Isa a.s. akan kembali ke dunia melalui pintu ini. 
 Bab al-Rahman
 Bab at-Taubat
(*Nota: Bab ialah pintu atau pagar dalam Bahasa Arab.)

Al Mussallah al Marwani 
Hanya di sebelah bawah di sebelah tenggara Al Haram Al Sharif terdapatnya sebuah kawasan yang disangka sebagai Solomon's Stables (kandang kuda Nabi Sulaiman a.s.). Ia sebenarnya ialah sebuah bangunan Umayyah pada kurun ke 8M.

Masjid Al-Aqsa 
Sebuah masjid kayu pada asalnya dibina di sini oleh Saidina Umar Al-Khatab, kahlifah kedua Islam pada tahun 638M. Selepas pembinaan Kubah Al-Sakhrah, Khalifah Abdul Malik ibni Marwan mengarahkan supaya dibina sebuah masjid bagi mengantikan masjid yang sedia ada. Anaknya Al Walid ibni Abdul Malik menyiapkan pembinaan masjid ini semasa pemerintahannya pada 705M. Masjid ini harus tidak dikelirukan dengan keseluruhan kawasan ini yang juga dikenali sebagai Masjid Al-Aqsa Al Haram Al Sharif. Setiap inci kawasan ini amat suci dan tidak boleh dirundingkan.

Kubah al-Silsilah 
Di sebelah timur Kubah Al-Sakhrah, Kubah al-Silsilah dibina oleh Abdul Malik ibni Marwan dan menandakan tengah Al Haram Al Sharif.

Kubah al-Nabawi 
Kubah yang dibina untuk memuji Nabi Muhammad s.a.w.. Dibaiki pada tahun 1620 oleh Farruk Bey, Gabenor Baitulmuqaddis.

Kubah al-Mikraj 
Kubah Mikraj dibina untuk mengingati peristiwa Nabi Muhammad s.a.w. naik ke langit untuk menerima perintah solat.

Kubah al-Khalili 
Sebuah bangunan kurun ke-18 khas untuk Sheikh Muhammad al Khalili.

Kubah al-Nahawiah 
Dibina pada tahun 1207 masihi oleh Amir Hassan ad-Din sebagai sebuah sekolah kesusasteraan.

Mimbar Burhan ad-Din 
Pada asalnya dibina pada kurun ke-7. Dinamakan sempena nama Qadi Baitulmuqaddis.

Galeri

Lihat juga 

 Kubah Al-Sakhrah
 Masjid Al-Aqsa
 Baitulmuqaddis
 Kerajaan Ummayyah

Pautan luar 
 Maklumat mengenai Al Haram Al Sharif

Baitulmuqaddis
Islam di Negara Palestin
Sejarah Baitulmuqaddis
Tempat suci Islam
Tempat suci Yahudi
Tempat ibadat yang diubahsuai menjadi masjid
Konflik Israel–Palestin di Baitulmuqaddis